थॉमस मुद्दे पर प्रधानमंत्री ने गलती मानी  
पीएम ने सीवीसी पीजे थॉमस की नियुक्ति रद्द किए जाने के सर्वोच्च न्यायालय के फैसले का स्वागत करते हुए अपनी गलती स्वीकार की।
प्रधानमंत्री मनमोहन सिंह ने सोमवार को लोकसभा में मुख्य सतर्कता आयुक्त (सीवीसी) पीजे थॉमस की नियुक्ति रद्द किए जाने के सर्वोच्च न्यायालय के फैसले का स्वागत करते हुए अपनी गलती स्वीकार की। प्रधानमंत्री ने सीवीसी थॉमस की नियुक्ति के मामले में अपनी गलती स्वीकार करते हुए कहा, "सीवीसी की नियुक्ति के मामले में सर्वोच्च न्यायालय का जो निर्णय आया है, मैं उसका स्वागत करता हूं।"  प्रधानमंत्री के इस बयान के बाद लोकसभा में विपक्ष की नेता सुषमा स्वराज ने प्रधानमंत्री के इस वक्तव्य पर हैरानी जताते हुए कहा, "प्रधानमंत्री ने जम्मू एवं कश्मीर में संवाददाताओं से बातचीत के दौरान जो बयान दिया था, हम अपेक्षा कर रहे थे कि वह लोकसभा में भी कुछ वैसा ही बयान देंगे, लेकिन आज उन्होंने जो बयान दिया है वह पहले के बयान से कहीं मेल नहीं खाता। प्रधानमंत्री के उस बयान के बाद मैंने तत्काल अपनी प्रतिक्रिया भी दी थी।"  सुषमा के इस बयान के बाद प्रधानमंत्री ने तत्काल हस्तक्षेप करते हुए कहा, "थॉमस की नियुक्ति के मामले में निर्णय लेने में गलती हुई है और इसके लिए मैं अपनी जिम्मेदारी स्वीकार करता हूं।"